Kabinet: ‘Gebreekte eiers in dieselfde mandjie rondgeskuif’Pres. Cyril Ramaphosa (Foto: Kopano Tlape) Pres. Cyril Ramaphosa het met sy kabinetskommeling bloot ŉ bondel gebreekte eiers in dieselfde mandjie rondgeskuif, ten koste van die mense van Suid-Afrika. Dus is niks aan die twee wesenlike krisisse wat ŉ groot bedreiging vir die land en sy inwoners inhou, naamlik krag en misdaad, gedoen nie. Só meen dr. Pieter Groenewald, die VF Plus-leier, en John Steenhuisen, die DA-leier, ná die kabinetskommeling wat Maandagaand aangekondig is. Volgens die politici is daar geen kundigheid uit die privaat sektor in die kabinet gebring nie en geen gevolge vir ministers wat klaaglik in hul bestaande rolle misluk het nie. Hulle meen Ramaphosa het ook nie ruggraat getoon deur in sy kabinet van ministers wat Suid-Afrikaners herhaaldelik in ŉ ramp gedompel het, ontslae te raak nie. “Suid-Afrika het baie min om na uit te sien onder hierdie herskommelde kabinet. Die enigste manier vir ŉ nuwe, doeltreffende kabinet om in te kom sodat ons van mislukking en onbevoegdheid ontslae kan raak, is dat ŉ kabinet aangestel word wat vry is van die ANC. Tot dan kan Suid-Afrika net meer van dieselfde verwag. Meer gebrek aan optrede, meer verlies en meer wanhoop – want dit is wat Suid-Afrikaners aan Ramaphosa en sy regering gelykstel,” sê Steenhuisen. Dr Kgosientsho Ramokgopa (Foto: Siyabulela Duda/GCIS) Groenewald meen dr. Kgosientsho (Sputla) Ramokgopa wat as die tydelike minister van elektrisiteit aangewys is, gaan wesenlik niks anders as ŉ projekbestuurder wees nie. “Dít terwyl dr. Ramokgopa enkele jare gelede as uitvoerende burgemeester van Tshwane omstrede was juis weens ŉ elektrisiteitsfiasko rakende slimkragmeters in die stad. Dit was ŉ oefening in die kleine van wat nou met Eskom op die minister wag,” sê Groenewald. “Die doel van die slimmeters was om die stad se slegte skuld te verminder en kontantvloei te verbeter. Eindelik was die projek ŉ algehele mislukking en het die stad R1,2 miljard gekos.” Steenhuisen meen as Ramaphosa dink dat Ramokgopa die elektrisiteitskrisis gaan oplos, “dan is permanente beurtkrag onvermydelik”. Daarbenewens sit Bheki Cele steeds stewig in sy stoel as minister van polisie terwyl misdaad die land verswelg, meen Groenewald en Steenhuisen. Ian Cameron van Action Society sê Cele se heraanstelling in sy pos – ondanks al sy mislukkings en tekortkominge – wys dat die regering geen voorneme het om misdaad in Suid-Afrika te beëindig nie. “Die ANC het trouens bloed op sy hande,” sê Cameron. Minister Bheki Cele (Foto: Fikile Marakalla/GCIS) “Cele se leierskap in sy posisie as minister van polisie het daartoe gelei dat misdaadstatistieke swakker as dié van oorloggeteisterde lande is. Dit is ŉ klap in die gesig van die miljoene Suid-Afrikaners wat daagliks die slagoffers van moord, verkragting en geweldsmisdaad geword het,” meen Steenhuisen. Oor dr. Nkosazana Dlamini-Zuma wat as minister in die presidensie verantwoordelik vir vroue, jeug en persone met gestremdhede aangestel is, sê Groenewald dit is ŉ goeie aanduiding van die skuiwe wat die president gemaak het deur sy vriende na aan hom te hou en sy vyande nog nader. “Selfs nadat Dlamini-Zuma teen die ANC se voorskrifte in daarvoor gestem het dat die parlement Ramaphosa oor Phala Phala ondersoek, het hy nie van haar ontslae geraak nie, maar eerder in sy binnekring aangestel.” Steenhuisen sê verder min. Patricia de Lille moes geen gevolge die hoof bied ná die miljoene wat op die Beitbrug-waslyn vermors is, of haar versuim om die brand te voorkom wat die Nasionale Vergadering (NV) tot niet gemaak en die land se wetgewer vernietig het nie. “Dieselfde kan gesê word van ministers Pravin Gordhan, Ibrahim Patel, Gwede Mantashe, Angie Motshekga en Blade Nzimande. In elk van hierdie portefeuljes het Suid-Afrika se maatstawwe slegs agteruitgegaan weens wanprestasie en korrupsie,” sê hy.